TikTok har længe været mistænkt for at videregive sine brugeres personlige data  til en tredje part, som eksempelvis det kinesiske styre, og derfor har Center for Cybersikkerhed foretaget en vurdering af den digitale sikkerhed på app’en. Resultatet af dette blev, at man torsdag opfordrede ansatte i staten til ikke at have TikTok på sine tjenstlige enheder, herunder mobiltelefoner. Det har Digitaliseringsminister Marie Bjerre (V)  nu taget til sig. -	Jeg har slettet både min profil og selve app’en. Jeg tager meldingen meget alvorligt, og det kan jeg se EU-kommissionen også gør. -	Folketingets formand vil tage det op, så det kan tages videre om, hvorvidt det skal blive til et forbud. Digitaliseringsministeren fortæller, at hun installerede app’en forud for valgkampen for at nå et yngre vælgersegment. - Jeg kunne købe en privat telefon, men det er der mange privatpersoner, som ikke har, og jeg synes ikke, det bør være nødvendigt for at sikre sig digitalt, siger ministeren. - Jeg vil ikke opfordre til, at alle skal have to telefoner. Dét må TikTok tage til eftermæle Men med sin sletning af app'en ligger der ikke blot et opråb til danskerne, men lige så vel til skaberne af TikTok. - Det er en vigtigt besked at sende til mediet, at vi ikke tolererer en sådan udnyttelse, siger digitaliseringsministeren og fortsætter: - Jeg håber, det sender et signal om, at retningslinjerne for datasikkerheden skal overholdes. Kan skaberne ikke overholde det, så synes jeg, man skal slette app'en. Burde flere politikere følge trop? - Det kommer an på, hvad man bruger sin telefon til. For på trods af sin skepsis over for mediet, er digitaliseringsministeren også klar over, at det for andre og mere veletablerede profiler kan virke lettere sagt end gjort at sige farvel til sin digitale tilstedeværelse på app’en. - Det er nemmere for mig at slette app'en end for andre personer med store profiler. Skal man som privatperson have TikTok? - TikTok skal anvendes med omtanke, og man må overveje, hvad man bruger det til og hvilke apps, man ellers har på telefonen, svarer ministeren. - Man bør tage cybersikkerhed meget alvorligt.

Referat:
Også Folketingets formand vil tage vurderingen af TikTok op i Folketinget, fortæller digitaliseringsministeren.